**PARKIMISKORRALDUSEST KÄSMU KÜLAS**

Vastavalt Käsmu küla arengukavale 2016-2021[[1]](#footnote-1) on üheks Käsmu küla arengusuunaks parkimise ja ekskursioonibusside liikluse korraldamine koostöös Vihula vallaga, seahulgas parkimisalade ja parkimise keelualade määramine Käsmu külas.

Tegemist on Käsmu külaelanikele hinge- ja südamelähedase teemaga. Käsmu kogub iga aastaga rahvusvahelist tuntust; suureneb meid külastavate turistide arv. Lisaks „Euroopa avastamata pärlina“ välisturistidele meelepärase destinatsioonina tuntakse Käsmut ka üha mastaapsemate suviste kultuuriürituste läbiviimise paigana.

Käsmul on külaliste üle alati olnud südamest hea meel. Kuid selleks, et saaksime kõiki küla sõpru soojalt tervitada, peab meil olema jätkusuutlik küla, kus külalisi vastu võtta. Soovime, et meie külalised tunneks end Käsmus hoituna, hubaselt ja turvaliselt.

Praegusel hetkel valmistab mootorliiklus tervikuna ning konkreetsemalt ekskursioonibusside liiklus külaelanikele sügavat muret. Sobivate lahenduste leidmine on aga suur väljakutse nii geograafilistel (Käsmu külla suubub üksainus tupiktee) kui omandiõiguslikel põhjustel (külasisene maa on viimse lapikeseni ära jagatud ning peaaegu kogu ulatuses eraomandis), rääkimata rahalistest kaalutlustest.

Käsmu küla ei ole kummist. Meie tänavad on kitsad, meie parkimisvõimalused piiratud. Sellesuvise Tõnis Mägi ja Ivo Linna suurkontserdi parkimise korraldamiseks pidime appi võtma suisa külaelanike hoovid ja aiad.

Ainsaks tõsiseltvõetavaks parkimisplatsiks külas on Põllu tänaval asuv nn parkla (92201:014:0076), mille oluliseks miinuseks on võimetus mahutada ekskursioonibusse (bussid ei mahu füüsiliselt Põllu tänavasse sisse keerama). Seetõttu pressivad bussid end küla kõikvõimalikesse orvadesse (peamiselt Neeme tee lõpu miniatuursesse parklasse, Meremuuseumi ette, kiriku ette), sageli ruumipuuduse tõttu tuldud teed mööda tagasi tagurdades. Turismihooajal domineerivad bussid agressiivselt kogu Käsmu küla, sundides jätkusuutliku maailmavaate esindajaid – jalakäijaid, jalgrattureid, tasakaaluliikureid - teelt kõrvale astuma. Võimaluste puudumisest ja lihtinimlikust mugavusest lõhutakse Käsmu teid, tänavaid ja taristut, saastatakse küla ja seda ümbritsevat keskkonda, hävitatakse meie miljööväärtust. Seda kõike vaid selle nimel, et turist ei peaks astuma sammukestki jalgsi.

Kindlasti on turismivood vajalikud meie Meremuuseumile, kuid Käsmu külale tervikuna sellistest külastustest mõõdetavat lisandväärtust ei teki (ka käsitöökuurist sõidavad ekskursioonibussid lihtsalt mööda); küll aga on nii külaselts kui külavanem sunnitud kuulama turistide etteheiteid avalike käimlate puudumise, valgustamata ja porimülkaste teede, toitlustusvõimaluste nappuse, puuduliku turvalisuse osas.

Käsmu küla asub Lahemaa rahvuspargis, mille kaitse-eesmärk on muu hulgas kultuuripärandi säilitamine, tasakaalustatud keskkonnakasutus ning piirkonnale iseloomuliku asustusstruktuuri ja rahvakultuuri kaitsmine, tagades selle säilimise, taastamise ja tutvustamise. Käsmu küla soovib anda omapoolse panuse nimetatud eesmärgi täitmisse. Selleks tuleks neutraliseerida liigliiklusest tulenevad negatiivsed mõjutused ja leida õiglane tasakaal külastajate huvide ja küla üldise jätkusuutlikkuse vahel. Asjaomase tasakaalu leidmiseks on kaks võimalikku lahendust.

Esimese lahendusena võime kaaluda liikluse blokeerimist või olulist piiramist. Näiteks on külaelanikud teinud ettepaneku bussiliikluse keelamiseks alates teatud punktist (nt pärast Merekooli tänavat). See võimaldaks määratleda Neeme tee asjaomasest punktist alates õuealana, kus oleks lubatud liigelda vaid väikesõidukitel ning juhid ei tohiks jalakäijaid ohustada ega takistada; samas oleks bussidel endiselt võimalik külastada Meremuuseumi. Paljudele külaelanikele oleks see südamelähedane lahendus ning võimaldaks täita ka nende unistuse paigaldada Neeme tee äärde istepingid jalakäijatele.

Asjaomane lahendus eeldaks aga (bussi)liikluse ümbersuunamist. Meremuuseumi esine territoorium on paratamatult piiratud, bussiliiklus hooaja sees aga tihe. Üheks võimaluseks on Käsmu bussijaama maa-ala laiendamine eramaa 92201:014:0281 tükeldamise (või servituudi seadmise) arvelt. Olen teemat maaomanikuga hiljaaegu ka arutanud – selline lahendus on võimalik, kuid vajaks a) bussijaama vahetus läheduses asuvate taluomanike heakskiitu ning b) rahalisi ressursse, mis ületavad selgelt nii küla kui valla võimalused. Teine võimalus on suunata liiklus küla alguses asuvasse „parklasse“ (transpordimaa AT0701290005), st Saadumetsa maaüksusele, mis on Vihula valla üldplaneeringu järgi mõeldud parklaks. Asjaomase maatüki osas on Vihula Vallavalitsus esitanud riigile taotluse maa munitsipaalomandisse andmiseks ning saanud käesoleva aasta maikuus eitava vastuse, kuna maatükil asub loodusdirektiivi elupaigatüüp 6510 (aas-rebasesaba ja ürt-punanupuga parasniiske rohumaa). Olen 27.09.2016 esitanud Vihula vallale taotluse õiguslike võimaluste kaalumiseks asjaomase Keskkonnaministeeriumi käskkirja vaidlustamiseks või riigilt hüvitise taotlemiseks. Leian nimelt, et kui riigi seisukohast on piiratud mõõtmetega koosluse eksistents olulisem Käsmu küla üldisest jätkusuutlikkusest ja miljööväärtusest tervikuna, peaks riik võtma vastutuse ning kohustuma tagama külale alternatiivsed võimalused ülejäänud küla kaitsmiseks turismist tulenevate negatiivsete mõjutuste eest. Käsmu küla on eriline. Selle erilisuse säilitamiseks vajab küla ka erilisi lahendusi.

Teiseks võimalikuks lahenduseks on kehtiva liiklusolukorraga leppimine, kuid liikluse arvelt külale tulu teenimine ning kogutava tulu kasutamine üldise miljööväärtuse säilitamiseks, küla edendamiseks tervikuna, külasiseste parkimisvõimaluste avardamiseks ja parandamiseks (nt bussijaama laiendamiseks) ning külastajatele lisavõimaluste pakkumiseks (nt üldine turvalisus valvekaamerate näol, avalikud tualetid, toitlustusvõimaluste täiendamine, pood, ujumisranna korrashoid, laste mänguväljakud, miks mitte hooajasisene lasteaed, meelelahutusvõimalused jne jne). Seda kõike on võimalik teostada, kui külal on jätkusuutlik sissetulekuallikas.

Käsmus on praegu ilus aeg – meil on lennukalt mõtlejaid, ettevõtlikke tegijaid, võimalus kaasata annetajaid. Meil on tugev, hästi toimiv, küla arengukava täitmise eest vastutav külaselts, kes on valmis võtma kohustuse parkimise tehnilise korralduse läbiviimise eest ning vastutuse parkimiselt teenitava tulu kasutamise eest küla üldiseks hüvanguks ning turistisõbralike lahenduste edendamiseks. Vajaksime nüüd ka valla kaasabi sobivate lahenduste väljatöötamisel. Käsmu küla võiks olla eestvedajaks ning pilootprojektiks kogu Vihula vallas ja Lahemaa rahvuspargis – tulevikus võiks ju tasulise parkimise võimalusi kaaluda kõikides Lahemaa kaunites külades? See võib olla üks vähestest viisidest, mille abil tagada meie küladele jätkusuutlik tulevik, sissetulek ning miljööväärtuste kaitse hoogustuva turismidünaamika eest.

Paluksin külaelanikel kaaluda ning omavahel läbi arutada võimalus kehtestada Käsmu külas tasulise parkimise ala(d). Käsmu küla eripäradega sobituvad tehnilised lahendused oleks võimalik välja töötada koos valla ja vastava valdkonna ekspertidega.

Kindlasti oleks mõeldav traditsiooniline mündimasina või mobiiltelefoni abil parkimine. See vajaks aga parkimiskontrolöri, mis omakorda eeldab lisaväljaminekuid ja -regulatsioone. Seetõttu on külaelanikud teinud ka ettepaneku, kui seadused seda võimaldavad ning vald heaks kiidab, kaaluda lahendust, mille raames paigaldame küla algusesse (kohta, kust saab alguse Käsmu-Võsu kergliiklustee) stiilse, Käsmu üldise miljööga sobituva tõkkepuu, mis võimaldaks mootorliiklejatele sissepääsu Käsmu külla valla poolt kehtestatava tasumäära alusel.

Kui see lahendus oleks külaelanike jaoks mõeldav, võiksime kaaluda, kuidas koos edasi minna. Kindlasti peaks sissepääs olema tasuta külaelanikele, vallatöötajatele jm eelnevalt määratletud isikutele (kas numbrimärgituvastuskaamera, plastikkaardi, puldi vm mugava ja kiire lahenduse abil), kuid tavakülastaja peaks sellisel juhul a) Käsmut külastama jalgsi või miinimum-invasiivsete liiklusvahenditega (jalgrattad, tasakaaluliikurid jne) või b) mootorsõidukiga külla sisenemise soovi korral sisenemise eest eraldi tasuma.

Mistahes tehniline lahendus peaks olema võimalikult sujuv ja kiire, kergesti hallatav ning vältima järjekordade kuhjumist külla sisenemisel või sealt väljumisel.

Lõpliku lahenduse saame kujundada ainult üheskoos, kõikide osapoolte huve arvesse võttes.

Arutame ja otsustame koos!

Kristjan

1. Arvutivõrgus kättesaadav: <http://kasmu.eu/Dokumendid/arengukava_2016_2021.html> [↑](#footnote-ref-1)